Informasjonsskriv til foresatte Herstad skole

**Hvem vil du være?**

**Tverrfaglig tema uke 46 - uke 49**

Elevene våre står med en fot i barndommen og en fot godt inn i ungdomstiden. Det er nå identitetsdannelsen starter for fullt. De vil gradvis løsrive seg fra familien og orientere seg mer mot venner. De danner egne meninger om hva de synes og mener. Mange forandrer både personlighet og interesser i denne perioden. Denne endringen inntreffer ikke hos alle samtidig, derfor kan mange relasjoner som har vært stabile gjennom hele barneskolen, nå bli satt på prøve. Å reflektere sammen med dem om hvem de ønsker å være og å gjøre dem oppmerksomme på at det faktisk er et valg de kan ta, er fornuftig å bruke tid på. Det er store endringer i både kropp og sinn. Mange har spørsmål og undring rundt kropp og seksualitet.

I disse ukene kommer vi til å arbeide med et tverrfaglig tema "Hvem vil du være? ". Arbeidene inneholder fagene norsk, samfunnsfag, naturfag, musikk, K&H, PALS, SmART, engelsk og KRLE. Elevene vil fordype seg i forskjellige temaer som vennskap, klassemiljø, hvordan du ønsker å være, barndom, ungdomstid, pubertet, seksualitet og identitet.

Se egen timeplan for perioden.

Elevene vil jobbe med periodeplaner. Noe av arbeidet vil være individuelt arbeid, noe med læringspartner og noe i gruppe. Disponerer de tiden godt på skolen, vil det være mindre arbeid hjemme.

Arbeidet vil være basert på elevaktivitet, samarbeid, diskusjoner og elevmedvirkning.

Begreper vi vil jobbe med er menneskeverdet, identitet og kulturelt mangfold, kritisk tenkning og etisk bevissthet, skaperglede, engasjement og utforskertrang, respekt for naturen og miljøbevissthet, demokrati og medvirkning, folkehelse og livsmestring, bærekraftig utvikling.

Sluttproduktet skal bli en utstilling, arbeidssøknad med CV, informasjonskanal for ungdom om identitet og seksualitet (blogg eller brosjyre) og en TEDtalk om sin egen identitet.

Vi gleder oss!

Hilsen lærerne på 7. trinn